- వరుసగా వడ్డీరేట్లు తగ్గిస్తున్న బ్యాంకులు
- 'పెద్ద' దెబ్బకు పెరిగిన నగదు నిల్వలు
- క్యాష్‌ చేసుకొనే పనిలో విత్త సంస్థలు
- రుణ వితరణ పెంచుకొనేందుకు యత్నాలు
- గృహ, వాహన కొనుగోళ్లకు మద్దతు
నవతెలంగాణ, వాణిజ్య విభాగం: కొత్త ఏడాదిలో బ్యాంకులు వరుసగా ఔత్సాహిక రుణ గ్రహీతలకు తీపి కబురును అందిస్తున్నాయి. గృహ, వాహన రంగాలకు ఇచ్చే రుణాల వడ్డీ రేట్లను తగ్గిస్తున్నాయి. కొత్త సంవత్సరం తొలిరోజునే 'భారతీయ స్టేట్‌ బ్యాంక్‌' (ఎస్‌బీఐ) వడ్డీ రేట్ల తగ్గింపును ప్రకటించింది. దీంతో ఏడాది కాలవ్యవధి గల రుణాలపై వడ్డీ రేటు 8 శాతానికి చేరినట్లుగా వెల్లడించింది. ఇక మూడేండ్ల కాలావధి కలిగిన రుణాలపై వడ్డీ రేటును 9.05శాతం నుంచి 8.15 శాతానికి తగ్గించింది. దీనిపై మరింత స్పష్టత రావాల్సి ఉంది. ప్రస్తుతం ఎస్‌బీఐ ప్రకటించిన వడ్డీ రేటు గత ఆరేండ్లలోనే అతి కనిష్ట రేటు అని పరిశ్రమ వర్గాలు పేర్కొన్నాయి.
అసలు కారణాలివేనా..
పెద్ద నోట్ల రద్దుతో బ్యాంకుల వద్ద భారీగా డిపాజిట్లు పెరిగాయి. దీంతో గత రెండు నెలలుగా బ్యాంకుల రుణ వితరణ అమాంతం పడిపోయింది. ఈ నేపథ్యంలో రుణాల వితరణను పెంచుకొని బిజినెస్‌ పెంచుకొనే యత్నాలలో విత్త సంస్థలు కనిపిస్తున్నాయి. ఈ దిశగా ఎస్‌బీఐ తొలి అడుగు వేసి వడ్డీ రేటును 0.90 శాతం మేర కోతపెట్టింది. ఇదే బాటలో పంజాబ్‌ నేషనల్‌ బ్యాంకు (పీఎన్‌బీ), యూనియన్‌ బ్యాంకు ఆఫ్‌ ఇండియా, స్టేట్‌ బ్యాంకు ఆఫ్‌ ట్రావెన్‌కోర్‌ (ఎస్‌బీటీ)లు సైతం నడిచాయి. తాజాగా సోమవారం ఆంధ్రా బ్యాంకు, దేనా బ్యాంకు, కొటాక్‌ మహీంద్రా బ్యాంకులు వడ్డీ రేట్లను తగ్గిస్తున్నట్లు ప్రకటించాయి.
ఆంధ్రా బ్యాంకు 0.80% కోత
ఆంధ్రా బ్యాంకు కూడా సోమవారం వడ్డీ రేట్లను తగ్గిస్తున్నట్లు ప్రకటన చేసింది. ప్రస్తుతం అమలు చేస్తున్న ఏడాది కాలపరిమితి ఎంసిఎల్‌ఆర్‌లో 0.80 శాతం కోత పెట్టింది. దీంతో ప్రామాణిక వడ్డీ రేటు 9.45 శాతం నుంచి 8.65 శాతానికి కుదించినట్లయ్యింది. పీఎస్‌బీ 70 బేసిస్‌ పాయింట్లు, యూనియన్‌ బ్యాంకు ఆఫ్‌ ఇండియా 90 బేసిస్‌ పాయింట్ల చొప్పున కోత పెట్టాయి.
ఆర్థిక వ్యవస్థకు ఊతం : సీఐఐ
బ్యాంకులు వరుసగా వడ్డీ రేట్లను తగ్గించడం పట్ల పారిశ్రామిక వర్గాలు హర్షం వ్యక్తం చేస్తున్నాయి. మధ్యస్త కాలంలో ఆర్థిక వ్యవస్థ పటిష్టం కావడానికి ఈ వడ్డీ రేట్లు దోహదం చేస్తాయని సీఐఐ డైరెక్టర్‌ జనరల్‌ చంద్రజిత్‌ బెనర్జీ అభిప్రాయపడ్డారు. చౌక రుణాల వల్ల కన్జూమర్‌ డ్యూరెబుల్స్‌, ఆటోమొబైల్స్‌, గృహ రంగాలు పుంజుకుంటాయని ఆశాభావం వ్యక్తం చేశారు. ఎస్‌ఎంఇ రంగానికి ప్రోత్సహం లభిస్తుందన్నారు.
సవరించిన వడ్డీ రేట్లు ఇలా..
బ్యాంకు కొత్త వడ్డీ(%) పాత వడ్డీ(%)
ఎస్‌బీఐ 8.00 8.90
ఆంధ్రా బ్యాంకు 9.45 8.65
ఐడీబీఐ బ్యాంకు 9.15 9.30
యూనియన్‌ బ్యాంకు 8.65 9.30
ఎస్‌బీటీ 9.2 9.45